Хьалха дIаяхача хана етт а боацаш вагIача сага ший лоалахоех, юртхоех эхь хеташ ханаш яр. Из а дIадаьннад. Бакъда, доахан хIана леладиц оаша, аьнна, нахах бехк баккхале, цхьаькха цхьа хIама да укхаза белгалде дезаш.Iулах вIашагIа а теха, доахан, жа доажаде дIалоахкаш хилча царна дажа даьгIенаш эш, хIаьта уж йоацараш мо я, геттара кIезига я-кх. Хьалха вIалла дIа а ца дувш, доаханеи женеи дажа лаьрхIа йита хинна даьгIенаш, аренаш, гувнаш наха цхьатарра дIалувцаш латт, цхьайолча ялаташ дIадувш а, баьцаш хьекхаш а совхозаш е кхыболча наха леладу. Цудухьа наьха догдагIац шоай доахан арий дIа а хийца, йорт етташ тIехьа саг воацаш, наьха сардамаш тIехьа а долаш лелийта. Ала деза ишта лелашдола доахан а долаш долга.